## Uredba o otkaznim i otpusnim rokovima za državne službenike

### NN 100/1995 (8.12.1995.), Uredba o otkaznim i otpusnim rokovima za državne službenike

Na temelju članka 123. stavka 3. Zakona o državnim službenicima i namještenicima
i o plaćama nositelja pravosudnih dužnosti ("Narodne novine",
br. 74/94 i 7/95), Vlada Republike Hrvatske je na sjednici održanoj 2.
prosinca 1995. godine donijela

## UREDBU

### O OTKAZNIM I OTPUSNIM ROKOVIMA ZA DRŽAVNE SLUŽBENIKE

I. OPĆE ODREDBE

Članak 1.

Ovom Uredbom utvrđuje se trajanje otkaznih i otpusnih rokova za državne
službenike prilikom prestanka državne službe.

Članak 2.

1.) Otkazni i otpusni rokovi se određuju u danima, tjednima i mjesecima.

II. OTKAZNI ROK

Članak 3.

Otkazni rok se utvrđuje rješenjem o prestanku državne službe državnim
službenicima koji otkazuju državnu službu.

Članak 4.

Otkazni rok u pravilu počinje teći prvog dana u mjesecu, ukoliko se
čelnik tijela državne vlasti i državni službenik ne sporazumiju drukčije.

Otkazni rok određen u datumima i tjednima završava protekom zadnjeg
dana koji je određen kao završetak otkaznog roka.

Otkazni rok određen za jedan ili više mjeseci završava protekom onog
dana posljednjeg mjeseca koji po svom broju odgovara danu kad je rok otpočeo.
Ako nema tog dana u posljednjem mjesecu, rok se završava posljednjeg dana
tog mjeseca.

Ukoliko zadnji dan otkaznog roka pada u nedjelju, neradni dan ili blagdan,
otkazni rok završava protekom prvog slijedećeg radnog dana.

Članak 5.

Otkazni rok za državne službenike I. vrste zvanja koji imaju:

a) do godine dana državne službe traje mjesec dana,

b) navršenu godinu dana neprekidne državne službe traje dva mjeseca,

c) navršene dvije godine neprekidne državne službe traje tri mjeseca,

d) navršenih pet godina neprekidne državne službe traje četiri mjeseca,

e) navršenih deset godina neprekidne državne službe traje pet mjeseci,

f) navršenih petnaest godina neprekidne državne službe traje šest mjeseci,

g) navršenih dvadeset godina neprekidne državne službe traje sedam mjeseci
i

h) navršenih trideset godina neprekidne državne službe traje osam mjeseci.

Članak 6.

Otkazni rok za državne službenike II. i III. vrste zvanja koji imaju:

a) do godine dana državne službe traje petnaest dana,

b) navršenu godinu dana neprekidne državne službe traje mjesec dana,

c) navršene dvije godine neprekidne državne službe traje dva mjeseca,

d) navršenih pet godina neprekidne državne službe traje tri mjeseca,

e) navršenih deset godina neprekidne državne službe traje četiri mjeseca,

f) navršenih petnaest godina neprekidne državne službe traje pet mjeseci,

g) navršenih dvadeset godina neprekidne državne službe traje šest mjeseci
i

h) navršenih trideset godina neprekidne državne službe traje sedam mjeseci.

III. OTPUSNI ROK

Članak 7.

Otpusni rok se utvrđuje rješenjem o prestanku državne službe:

- državnim službenicima koji protekom probnog roka ne budu trajno postavljeni
na službenička mjesta za koja su primljeni i

- državnim službenicima koji nakon isteka vremena na koje su stavljeni
na raspolaganje Vladi, ne budu postavljeni na druga službenička mjesta.

Članak 8.

Otpusni rok počinje teći prvog dana nakon proteka probnog roka, odnosno
prvog dana nakon isteka vremena na koje je državni službenik bio stavljen
na raspolaganje Vladi.

Na trajanje i završetak otpusnog roka primjenjuju se odredbe članka
4. stavka 2, 3, i 4. ove Uredbe.

Članak 9.

Otpusni rok za državne službenike 1. vrste zvanja koji imaju:

a) do deset godina državne službe traje petnaest dana,

b) preko navršenih deset godina neprekidne državne službe traje mjesec
dana.

Članak 10.

Otpusni rok za državne službenike II. i III. vrste zvanja koji imaju

a) do deset godina državne službe traje dva tjedna,

b) preko navršenih deset godina neprekidne državne službe traje tri
tjedna.

IV. ZAVRŠNE ODREDBE

Članak 11.

Iznimno, otkazni i otpusni rokovi, navedeni u članku 5., 6., 9. i 10.
ove Uredbe mogu biti kraći, ukoliko se tako sporazumiju čelnik tijela državne
vlasti i državni službenik.

Članak 12.

Protekom otkaznog, odnosno otpusnog roka prestaje državna služba.

Članak 13.

Ova Uredba stupa na snagu osmoga dana od dana objave u "Narodnim
novinama".

Klasa: 023-03/95-01/19

Urbroj: 5030109-95-2

Zagreb, 2. prosinca 1995.

Predsjednik

mr. Zlatko Mateša, v. r.

Uredba, NN 100/1995-1653